Gales: ancje lis Puestis a varan di tratâ compagn galês e inglês
A son 57 i gnûfs ents publics che a varan di meti in vore i plans di politiche linguistiche previodûts de leç su la lenghe galese dal 1993. Tra di chescj a son ancje lis Puestis che, duncje, a varan di garantî ai citadins galês il dirit di doprâ ad in plen la lôr lenghe proprie e a varan di informâ ducj i lôr utents di cheste pussibilitât che ur ven ufierte e di ducj i servizis disponibii par galês. In dì di vuê, cu chestis ultimis zontis, a son 426 i organisims publics clamâts a meti in vore la leç su la lenghe galese. La gnove e à vût il bon acet dal Ufici pe Lenghe Galese, invezit i ativiscj de Cymdeithas – la societât pe lenghe galese – a àn dite che il Guvier galês, impen di slargjâ il numar dai ents publics che a àn di meti in vore la leç dal ‘93, al varès di fâ une leç gnove che e impegni ancje lis societâts privadis a rispietâ i dirits linguistics dai galês.
Font: Welsh Language Board, 08/05/08; Mon Divers, 08/05/08
fur_Latn fur_Latn eng_Latn